
[bookmark: TextBodyBegin]Europski parlament,
–	uzimajući u obzir zahtjev za ukidanje imuniteta Diani Iovanovici Șoșoacă, zaprimljen pismom rumunjskog ministra pravosuđa od 24. rujna 2025., kojim se dostavlja zahtjev državnog odvjetništva pri Visokom kasacijskom sudu Rumunjske u vezi s kaznenim postupkom pokrenutim protiv Diane Iovanovici Șoșoacă, i koji je objavljen u Parlamentu 9. listopada 2025.,
–	nakon saslušanja Diane Iovanovici Șoșoacă 24. ožujka 2026. u skladu s člankom 9. stavkom 6. Poslovnika,
–	uzimajući u obzir članke 8. i 9. Protokola br. 7 o povlasticama i imunitetima Europske unije te članak 6. stavak 2. Akta od 20. rujna 1976. o izboru zastupnika u Europski parlament neposrednim općim izborima,
–	uzimajući u obzir presude Suda Europske unije od 21. listopada 2008., 19. ožujka 2010., 6. rujna 2011., 17. siječnja 2013. i 19. prosinca 2019.[footnoteRef:2], [2:  	Presuda Suda od 21. listopada 2008., Marra / De Gregorio i Clemente, C 200/07 i C-201/07, ECLI:EU:C:2008:579; presuda Općeg suda od 19. ožujka 2010., Gollnisch / Parlament, T-42/06, ECLI:EU:T:2010:102; presuda Suda od 6. rujna 2011., Patriciello, C 163/10, ECLI: EU:C:2011:543; presuda Općeg suda od 17. siječnja 2013., Gollnisch / Parlament, T-346/11 i T-347/11, ECLI:EU:T:2013:23; presuda Suda od 19. prosinca 2019., Junqueras Vies, C-502/19, ECLI:EU:C:2019:1115.] 

–	uzimajući u obzir članak 72. stavke 1. i 2. rumunjskog Ustava,
–	uzimajući u obzir članak 5. stavak 2., članak 6. stavak 1. i članak 9. Poslovnika,
–	uzimajući u obzir izvješće Odbora za pravna pitanja (A10‑0117/2026),
A.	budući da je rumunjski ministar pravosuđa pismom od 24. rujna 2025. dostavio zahtjev državnog odvjetništva pri Visokom kasacijskom sudu Rumunjske za ukidanje imuniteta Diani Iovanovici Şoşoacă, zastupnici u Europskom parlamentu izabranoj u Rumunjskoj, u vezi s kaznenim postupcima koji se odnose na nekoliko kaznenih djela navodno počinjenih na različite datume u razdoblju od 10. prosinca 2021. do 11. veljače 2025.;
B.	budući da su, prema zahtjevu, tri osobe podnijele pritužbu da su Diana Iovanovici Șoșoacă i drugi 10. prosinca 2021. navodno lišili podnositelje pritužbe i četvrtu osobu slobode na otprilike 20 minuta, od 15:40 do 16:00, u jednom stanu u Bukureštu; budući da je navodna radnja kazneno djelo u skladu s člankom 205. stavkom 1. rumunjskog Kaznenog zakonika;
C.	budući da je, prema zahtjevu, nacionalni institut rumunjske vlade za proučavanje holokausta u Rumunjskoj „Elie Wiesel” 28. veljače 2024. obavijestio pravosudna tijela da je 19. veljače 2024. na službenoj internetskoj stranici stranke SOS România objavljeno priopćenje za medije te stranke, koje je potpisala Diana Iovanovici Șoșoacă kao njezina predsjednica, u kojem je navodno veličala osobu osuđenu za ratne zločine na temelju rumunjskog Zakona br. 312/1945 za kazneni progon i kažnjavanje tih osoba odgovornih za katastrofu u zemlji ili ratne zločine; budući da je navodna radnja kazneno djelo u skladu s člankom 5. Uredbe sa zakonskom snagom br. 31/2002 Rumunjske;
D.	budući da je, prema zahtjevu, Centar za praćenje i suzbijanje antisemitizma u Rumunjskoj 27. svibnja 2024. izvijestio da je Diana Iovanovici Șoșoacă 13. i 14. svibnja 2024., dok je boravila u prostorima rumunjskog parlamenta, navodno dala javne izjave, među ostalim putem svojeg javnog računa na Facebooku, u kojima je kolektivno optužila Židove za povijesne zločine protiv rumunjskog naroda; budući da je navodna radnja kazneno djelo u skladu s člankom 3. rumunjskog Zakona br. 157/2018 o mjerama za sprečavanje i suzbijanje antisemitizma;
E.	budući da je, prema zahtjevu, Diana Iovanovici Șoșoacă 14. svibnja 2024., dok je boravila u prostorima rumunjskog parlamenta kako bi prisustvovala zajedničkoj sjednici rumunjskog Zastupničkog doma i Senata, navodno dala izjave u kojima je kolektivno optužila Židove za povijesne zločine protiv rumunjskog naroda; budući da je navodna radnja kazneno djelo u skladu s člankom 6. stavkom 1. Uredbe sa zakonskom snagom br. 31/2002 Rumunjske;
F.	budući da je, prema zahtjevu, Diana Iovanovici Șoșoacă 5. i 6. listopada 2024. navodno dala nekoliko javnih izjava putem interneta u kojima veliča određene osobe i pokrete za koje se u skladu s rumunjskim nacionalnim pravom smatra da su počinili ratne zločine ili sudjelovali u njima te u kojima kolektivno optužuje Židove za povijesne i vjerske zločine; budući da su navodne radnje kaznena djela u skladu s člankom 5. Uredbe sa zakonskom snagom br. 31/2002 Rumunjske;
G.	budući da je, prema zahtjevu, Diana Iovanovici Șoșoacă 1. prosinca 2024. navodno javno veličala osobu osuđenu za ratne zločine u skladu s rumunjskim nacionalnim pravom u svojim izjavama na internetu te javnim promicanjem legionarskih, rasističkih i ksenofobnih ideja i koncepata u vezi sa židovskom zajednicom; budući da su navodne radnje kaznena djela u skladu s člankom 5. Uredbe sa zakonskom snagom br. 31/2002 Rumunjske;
H.	budući da je, prema zahtjevu, Diana Iovanovici Șoșoacă 15. prosinca 2024. navodno izravno zaprijetila nasiljem dvama policijskim službenicima na dužnosti u vezi s prethodno izrečenom administrativnom novčanom kaznom; budući da je navodna radnja kazneno djelo u skladu s člankom 257. stavcima 1. i 4. Rumunjskog Kaznenog zakonika;
I.	budući da je, prema zahtjevu, 25. veljače 2025. Institut za istragu komunističkih zločina i sjećanje na rumunjski egzil, koji je vladina organizacija, obavijestio pravosudna tijela da je Diana Iovanovici Șoșoacă 11. veljače 2025. održala govor na plenarnoj sjednici Europskog parlamenta, tijekom kojeg je navodno svojim kolegama preporučila da razviju strategije vanjske politike po uzoru na Nicolaea Ceaușescua, koji je osuđen za genocid u skladu s presudom Teritorijalnog vojnog suda u Bukureštu od 25. prosinca 1989.; budući da je navodna radnja kazneno djelo u skladu s člankom 5. Uredbe sa zakonskom snagom br. 31/2002 Rumunjske;
J.	budući da je Diana Iovanovici Șoșoacă izabrana u Europski parlament na europskim izborima u lipnju 2024. te da stoga nije bila zastupnica u Europskom parlamentu u vrijeme počinjenja navodnih radnji navedenih u zahtjevu, počinjenih 10. prosinca 2021., 19. veljače 2024. te 13. i 14. svibnja 2024.; budući da je Diana Iovanovici Șoșoacă bila zastupnica u Europskom parlamentu u vrijeme navodnih radnji navedenih u zahtjevu, počinjenih 5. i 6. listopada 2024., 1. prosinca 2024., 15. prosinca 2024. i 11. veljače 2025.; budući da su, osim pritužbi ili kaznenih postupaka protiv Diane Iovanovici Șoșoacă u vezi s navodnim radnjama od 10. prosinca 2021. i 19. veljače 2024., svi drugi kazneni postupci pokrenuti nakon njezina izbora za zastupnicu u Europskom parlamentu;
K.	budući da se u članku 8. Protokola br. 7 o povlasticama i imunitetima Europske unije utvrđuje da zastupnici u Europskom parlamentu „ne mogu biti podvrgnuti nikakvom obliku ispitivanja, zadržavanja ili sudskog postupka zbog izraženih mišljenja ili glasovanja pri obnašanju svojih dužnosti”;
L.	budući da navodno kazneno djelo počinjeno 11. veljače 2025. u vezi s navodnim veličanjem Nicolaea Ceaușescua, osuđenog za ratne zločine u skladu s rumunjskim nacionalnim pravom, uključuje izjavu na plenarnoj sjednici Europskog parlamenta u Strasbourgu tijekom rasprave o široj sveobuhvatnoj strategiji EU-a za Bliski istok; budući da ta izjava stoga predstavlja izraženo mišljenje ili glasovanje Diane Iovanovici Șoșoacă u okviru obnašanja njezinih dužnosti u smislu članka 8. Protokola br. 7 o povlasticama i imunitetima Europske unije;
M.	budući da sva druga navodna kaznena djela ne predstavljaju i s njima povezan zahtjev za ukidanje imuniteta Diani Iovanovici Șoșoacă nisu povezani s izraženim mišljenjem ili glasovanjem pri obnašanju dužnosti u smislu članka 8. Protokola br. 7 o povlasticama i imunitetima Europske unije;
N.	budući da u skladu s člankom 9. prvim stavkom točkom (a) Protokola br. 7 o povlasticama i imunitetima Europske unije, tijekom zasjedanja Europskog parlamenta, njegovi zastupnici na državnom području svoje države uživaju imunitet priznat zastupnicima u parlamentu te države članice;
O.	budući da se člankom 72. stavcima 1. i 2. rumunjskog Ustava utvrđuje sljedeće:
„1.	Nijedan zastupnik ili senator ne može biti sudski odgovoran za dane glasove ili politička mišljenja izražena tijekom obnašanja svoje dužnosti;
2.	Zastupnici i senatori mogu biti predmet kaznene istrage ili kaznenog progona zbog djela koja nisu povezana s njihovim glasovima ili političkim mišljenjima izraženima pri obnašanju dužnosti, ali ih se nakon saslušanja ne smije pretražiti, zadržati ni uhititi bez pristanka doma kojem pripadaju. Istragu i kazneni progon provodi samo državno odvjetništvo pri Vrhovnom kasacijskom sudu. Nadležnost ima Visoki kasacijski sud”;
P.	budući da je svrha imuniteta propisanog Protokolom br. 7 o povlasticama i imunitetima Europske unije zaštititi Parlament i njegove zastupnike od sudskih postupaka u vezi s aktivnostima koje se provode pri obnašanju zastupničkih dužnosti i koje se od tih dužnosti ne mogu odvojiti;
Q.	budući da parlamentarni imunitet u skladu s člankom 5. stavkom 2. Poslovnika Europskog parlamenta nije osobna povlastica zastupnika, već jamstvo neovisnosti Parlamenta kao cjeline i njegovih zastupnika;
R.	budući da u ovom slučaju Parlament nije utvrdio da postoji fumus persecutionis, odnosno ne čini se da je predmetni postupak pokrenut s namjerom nanošenja štete političkom radu Diane Iovanovici Şoşoacă kao zastupnice u Europskom parlamentu, a time i neovisnosti Parlamenta;
S.	budući da Parlament ne može preuzeti ulogu suda te da se zastupnik u kontekstu postupka ukidanja imuniteta ne može smatrati optuženikom[footnoteRef:3]; [3:  	Presuda Općeg suda od 30. travnja 2019., Briois/Parlament, T-214/18, ECLI:EU:T:2019:266.] 

1.	odlučuje ukinuti imunitet Diani Iovanovici Şoşoacă u vezi s navodnim kaznenim djelima iz točaka B, C, D, E, F, G i H;
2.	odlučuje da neće ukinuti imunitet Diani Iovanovici Şoşoacă u vezi s navodnim kaznenim djelom iz točke I;
3.	nalaže svojoj predsjednici da ovu Odluku i izvješće nadležnog odbora odmah proslijedi nadležnim rumunjskim tijelima i Diani Iovanovici Şoşoacă.

